
P R O T E S T 
 Asoci
aţia Culturală „Pro Basarabia şi Bucovina” protestează faţă de adoptarea, 
de către Parlamentul de la Chişinău, în cursul acestui an, a două acte 
normative care “modifică şi completează Legea nr. 939-XIV din 20 aprilie 
2000 cu privire la activitatea editorială” în Republica Moldova, respectiv 
care vizează „prevenirea şi combaterea infracţiunilor săvârşite prin 
intermediul sistemelor informatice”. 
 Unul 
dintre cele mai controversate pasaje ale primei legi „interzice editarea 
literaturii care conţine contestarea şi defăimarea statului şi a poporului, 
îndemnul la război de agresiune, la ură naţională, rasială sau religioasă, 
incitarea la discriminare, la separatism teritorial, la violenţă publică, 
precum şi alte manifestări ce atentează la regimul constituţional”. 
În opinia mai multor editori şi oameni de cultură din Basarabia cu 
atitudini proromâneşti, prin această lege se intenţionează instituirea 
controlului de stat asupra cărţilor, lucrărilor şi articolelor publicate în 
stânga Prutului, cu efecte grave în promovarea culturii române pentru 
marea masă a populaţiei româneşti. În viziunea autorităţilor comuniste, 
cuvinte fireşti ca „român”, „limba română”, „istoria românilor” trebuie să 
dispară din conţinutul lucrărilor publicate la Chişinău, pentru că prezenţa 
lor „defăimează statul şi poporul”. În acest mod s-a elaborat cadrul 
legislativ pentru condamnarea operelor şi autorilor care vor susţine în 
primul rând că scriu în limba română şi cărţi care se consideră la 
Chişinău, din punctul de vedere al autorităţii, că subminează Republica 
Moldova. De asemenea, se urmăreşte instituirea controlului asupra 
istoricilor care prezintă adevărata istorie a Basarabiei, ca pământ 
românesc.  
Graţie noii legi adoptate, autorităţile vamale de la Leuşeni au oprit 
un lot de carte românească donat de municipalitatea oraşului Călăraşi, din 
România, bibliotecii publice din oraşul basarabean cu acelaşi nume, 
pentru că aveau sintagma „român” în titlu. De asemenea, încă din 28 
martie anul acesta, un alt lot de carte colectat de către Şcoala generală 
din Negreşti, prin eforturile elevilor şi profesorilor şcolii, destinat elevilor 
Şcolii Seişeni, din raionul Călăraşi se află stopat în depozitele vămii 
Leuşeni. 
În cazul celui de al doilea act normativ, se doreşte limitarea 
exprimării pe Internet a tinerilor basarabeni faţă de abuzurile săvârşite de 
regimul comunist în stânga Prutului împotriva limbii, istoriei, tradiţiilor şi 
culturii marii majorităţi a populaţiei Basarabiei – românii, aşa cum s-a 
întâmplat cu tinerii anchetaţi de curând pentru faptul că au postat mesaje 
proromâneşti pe forum-ul unor site-uri pe Internet. 
Conducerea ACPBB cere autorităţilor de la Chişinău să revină 
asupra deciziei de promulgare a acestor legi şi să redea populaţiei 
româneşti cadrul legal necesar păstrării tradiţiilor, obiceiurilor şi spiritului 
românesc. 
În paralel, conducerea ACPBB salută decizia Bibliotecii 
Congresului American de a modifica Codul Internaţional de Catalogare a 
Lucrărilor, în urma căruia „limba moldovenească” nu mai este recunoscută 
în acest domeniu drept o limbă de sine stătătoare, ci ca o variantă a limbii 
române. Modificarea făcută de Biblioteca Congresului American face ca 
nicio bibliotecă sau bază de date cu cărţi din lume să nu mai menţioneze 
limba moldovenească. 
 
Asociaţia Culturală „Pro Basarabia şi Bucovina” 
